**Latvijai trīs godalgas 4. BMW sprinta Pasaules kausa posmā**

Svētdien Siguldas bobsleja un kamaniņu trasē aizvadīts 4. un noslēdzošais BMW sprinta Pasaules kausa posms, kurā godalgas brāļiem Šiciem, Oskaram Gudramovičam/Pēterim Kalniņam un Kendijai Aparjodei.

Divnieku ekipāžu konkurencē pirmoreiz uz pjedestāla kopā kāpa gan Andra un Jura Šicu, gan Oskara Gudramoviča/Pētera Kalniņa divvietīgās ekipāžas, izcīnot attiecīgi 2. un 3. vietu un piekāpjoties vienīgi vācu duetam Toni Egertam/Sašam Benekenam. Abu Latvijas ekipāžu sportisti atzina, ka, par spīti laikapstākļiem, veica tehniski ļoti labus braucienus. “***Labi ir tas, ka trasei ir jumts, jo tad laikapstākļi neietekmē tik daudz, bet kopumā šāds laiks nav priekš mums, tāpēc arī esam ļoti priecīgi par rezultātu***,” pēc finiša komentē Pēteris Kalniņš. 13. vietā ierindojās trešā Latvijas ekipāža ar Kristenu Putinu/Imantu Marcinkēviču, kuri trasē pieļāva kļūdas.

Dāmu konkurencē pirmo reizi karjerā godalga Kendijai Aparjodei, kura gan pieļāva nelielas kļūdas trasē, tomēr finišēja 3. vietā. Tāpat kā pamatsacensībās, uzvara Krievijas sportistei Tatjanai Ivanovai, bet sudrabs vācietei Natālijai Geisenbergerei. Augstā 5. vieta Ullai Zirnei, kura pēc finiša atzina, ka uz starta devusies ar pilnīgi jaunu kamanas komplektāciju, ko iepriekš nav testējusi: “***Nezināju, ko sagaidīt trasē, bet paveicās. Brauciens nebija perfekts, tomēr jutu, ka slīd labi, un cerams, ka būs kaut kas labs atrasts beidzot***.” Savukārt Elīzai Caucei sprinta sacensībās 9. vieta.

Vīru sacensībās labākais starp latviešiem Inārs Kivlenieks, kuram 7. vieta, 0.242 sekundes aiz uzvarētāja krieva Romāna Repilova. Sudrabs slovāku sportistam Jozefam Ninim, bet bronza vācietim Fēliksam Loham. 9. vieta šoreiz Kristeram Aparjodam, bet 11. vietā Artūrs Dārznieks.

Līdz ar šo posmu noskaidroti uzvarētāji gan BMW sprinta Pasaules kausa kopvērtējumā, gan arī Viessmann Pasaules kausa sezonas kopvērtējumā.

BMW sprinta Pasaules kausā uzvaru pēc Siguldas posma izcīnījuši brāļi Andris un Juris Šici, kuri šosezon startējuši visos četros posmos. Vācieši Toni Egerts un Saša Benekens nefinišēja iepriekšējā BMW sprinta Pasaules kausa posmā, tādēļ necīnījās par vietu sprinta kopvērtējumā, tomēr ir pārliecinoši Viessmann Pasaules kausa 2017./2018. gada sezonas uzvarētāji. Sudrabs viņu tautiešiem Tobiasam Vendlam/Tobiasam Arltam, bet bronza austriešiem Peteram Penzam/Georgam Fišleram. Andrim un Jurim Šiciem 4. vieta, Oskaram Gudramovičam/Pēterim Kalniņam 10. vieta, bet Kristenam Putinam/Imantam Marcinkēvičam 20. vieta kopvērtējumā.

Dāmu konkurencē sezonu 13. vietā noslēgusi Elīza Cauce, tikai par diviem punktiem apsteidzot Ullu Zirni, kurai 14. vieta, savukārt Kendija Aparjode pēdējo divu nedēļu laikā spēja pacelties uz 18. vietu kopvērtējumā. Tāpat kā pirms gada, arī šoreiz uzvara kopvērtējumā vācietei Natālijai Geisenbergerei, sudrabs viņas tautietei Dajanai Eitbergerei, bet bronza amerikānietei Samerai Bričerei.

Starp vīriem labākais šosezon Kristers Aparjods, kurš kopvērtējumā ierindojās 15. vietā, kaut gan vēl šosezon varēja startēt arī junioros. 20. vieta sezonas kopvērtējumā Ināram Kivleniekam, 22. vietā Artūrs Dārznieks, bet Kristapam Mauriņam 38. vieta. Uzvara titulētajam vācietim Fēliksam Loham, sudrabs austrietim Volfgangam Kindlam, bet bronza pagājušās sezonas kopvērtējuma uzvarētājam Romānam Pavļičenko.

Sacensības Siguldas bobsleja un kamaniņu trasē svētdien 14:50 noslēgs komandu stafete, kur Latviju pārstāvēs Kendija Aparjode, Inārs Kivlenieks un Andris un Juris Šici.